Grundejerforeningen Brønshøjgaards Haveby
afholder
ordinær generalforsamling

Generalforsamlingen afholdes mandag den 7. april 2003 kl. 19:30 på Vandrerhjemmet, Herbergvejen 8, 2700 Brønshøj.

Generalforsamlingen indledes med et foredrag om cccccc ved yyy fra Haveselskabet.

Dagsorden:
1.	Valg af dirigent
2.	Beretning om foreningens virksomhed
3.	Det reviderede regnskab for 2002
4.	Fremkomne forslag.
a: Bestyrelsen forslår at foreningen opretter en hjemmeside (se formandens beretning).
En skitse til hvordan hjemmesiden kan komme til at se ud kan ses på adressen:
http://hjem.get2net.dk/fuglsang107

Der er ikke indkommet yderligere forslag ved fristens udløb.
5.	Fremlæggelse af budget samt fastsættelse af medlemskontinget og indskud
Kontingent foreslås uændret med et enhedsbidrag på 275 kr pr. medlem og et arealbidrag på 1,75 kr /m2 og indskud ligeledes uændret på 0,87 kr /m2..
6.	Valg af kasserer – Jens Balslev afgår efter tur.
7.	Valg af bestyrelsesmedlem – Hans Åge Zabel og Sigurd Poulsen afgår efter tur. Hans Åge Zabel ønsker ikke genvalg.
8.	Valg af to bestyrelsessuppleanter - Erik Jørgensen og Joan Berggren afgår efter tur.
9.	Valg af revisor – William Olesen afgår efter tur.
10.	Valg af revisorsuppleant –  Ole Snorgaard afgår efter tur.
11.	Eventuelt

Med venlig hilsen
Bestyrelsen

Forevisning af denne indkaldelse giver adgang til generalforsamlingen – se lovene
§ 10. Der vil være kaffe, te og kage, og der kan købes øl og vand til rimelige priser.

Foreningens ordinære generalforsamling d. 7 april 2003 
skriftlig beretning

Mødeaktivitet
Siden sidste generalforsamling har bestyrelsen holdt 5 møder. Arbejdet er også i denne periode forløbet konstruktivt og har i al væsentlighed været fokuseret på tre emner, nemlig opfølgning på genopretningsplan for kørebaner og fortove, dialog med naboforening om genetablering af  papircontainerpladsen på arealet ved Valløvej/Sonnerupvej samt foreningens medlemskab af Parcelhusejernes Landsforening via Fællesforeningen af Grundejerforeninger i København.

Kørebaner
På generalforsamlingen i april 2000, blev det vedtaget at styre efter en 15-årig genopretningsplan for kørebaner og fortove. Formålet med denne plan er, på en økonomisk hensigtsmæssig måde, at sikre en løbende vedligeholdelse og genopretning af foreningens kørebaner og fortove, både i forhold til trafiksikkerheden og i forhold til fremtoning og holdbarhed. 

I sommeren 2002 er der kommet ny overfladebelægning på en del af Valløvej, den østlige side af Beldringevej, den østlige side af Basnæsvej og en del af Fuglsang Alle. Dette arbejde var egentlig planlagt til gennemførelse i 2001, men på grund af den meget våde periode i efteråret, nåede entreprenøren kun det forberedende arbejde på kørebanerne. Det viste sig imidlertid ganske hensigtsmæssigt, da det lykkedes at få en fin koordinering mellem fortovsentreprenøren og det firma der udførte overfladebelægningen, således at det færdige resultat fremstår ganske helstøbt.

Vejudvalgets to årlige gennemgange har heller ikke i år givet grundlag for at prioritere anderledes end den oprindelige plan tilsiger. Foreningens kørebaner er således fortsat i den forventede, tilfredsstillende standard.

Fortove
I sommeren 2002 blev der gennemført genopretning af fortove på sydlige side af Gaunøvej på strækningen Brønshøjvej – Basnæsvej samt Beldringevej begge sider. Næste strækning bliver i 2004 Basnæsvej, begge sider og sydlige del af Gaunøvej, hen til Borrebyvej.

Kørebaner og fortove – budget
Genopretningsplanen følges og på trods af en vis prisstigning i oliepriser, og dermed asfaltpriserne, er det stort set lykkedes at holde budgettet som angivet i planen fra 2000.

Tømning af rendestensbrønde mv.
På baggrund af den udbudsrunde Brønshøj Grundejerforening  gennemførte i 2001, besluttede bestyrelsen at acceptere tilbudet fra KTK (Kommuneteknik København), da det var det mest fordelagtige rent prismæssigt . 

Overvejelserne om fejning af rendesten og ukrudtsbrænding i rendestenen, idet jævnlig fejning har stor betydning for holdbarheden af fx asfaltbelægningen op til kantsten, pågår stadig, og er således ikke bestilt eller sat i værk.

Snerydning
Vinteren 2002/2003 medførte igen problemer med fastkørt sne og frosne kørebaner. Det er bestyrelsens vurdering, at snerydningsindsatsen i denne vinter er gennemført fornuftigt. Imidlertid er kombinationen af store snemængder, smalle veje og parkerede biler notorisk er en uhensigtsmæssig cocktail i forhold til et optimalt resultat. Bestyrelsen er fortsat indstillet på at forsøge saltning ved en frost- og sneperiode, hvis det anbefales af snerydningsentreprenøren. Vinterberedskabet evalueres løbende i bestyrelsen, idet vejudvalget er bemyndiget til at træffe hurtige beslutninger ved ekstreme vejrforhold, så foreningens kørebaner er fremkommelige for alle typer trafikanter. 

Det skal dog pointeres, at snerydningen på vejene ikke fritager den enkelte grundejer for sit ansvar eller forpligtelser. Fortove skal sneryddes, ligesom kørebanen principielt skal ryddes til midten af vejen. Bestyrelsen vil vurdere vinterens forløb, med henblik på en endnu bedre indsats for vinteren 2003/2004.

Vejbrønde
Som bestyrelsen redegjorde for på generalforsamlingen i 2002 har vi en problemstilling om de ansvarsmæssige forhold omkring de 92 vejbrønde i foreningens kørebaner. Sagen er, at det juridiske ansvar for udbedring af skader på stikledningen fra vejbrønden til hovedkloakken, der typisk er placeret midt i vejen, påhviler den enkelte grundejer, der tilfældigvis har en vejbrønd ud for sin parcel.

Der kan stadig ikke tegnes en kollektiv forsikring for denne type skader. Ydermere er dækningen ikke den samme i de forskellige forsikringsselskaber, hvilket betyder at nogle grundejere har en forsikringsmæssig dækning for denne type skader mens andre ikke har. 

Bestyrelsen har fortsat den overbevisning, at skader af denne karakter må være et anliggende for ejeren af hovedkloakken, nemlig Københavns Kommune, men hidtil har dette synspunkt ikke nydt fremme andre steder.

Som det blev besluttet på generalforsamlingen i 2001, vil det være Grundejerforeningen der dækker udgifterne til reparation hvis medlemmets egen forsikring ikke vil yde erstatning. Dette medfører en øget budgetmæssig usikkerhed, idet en enkelt reparation let kan løbe op i 20-25.000 kr. pr. udbedring. 

Parcelhusejernes Landsforening
Brønshøjgaard Haveby er medlem af Fællesforeningen af grundejerforeninger i København. Fællesforeningen er medlem af Parcelhusejernes Landsforening, der er en grundejerpolitisk forening med en bestyrelse og juridisk sekretariat. Det har været diskuteret i BGHs bestyrelse, om foreningen og dens medlemmer kollektivt skal være medlem af en grundejerpolitisk forening. Derimod her BGHs samlede bestyrelse givet fuld opbakning til det arbejde der foregår i Fællesforeningen.

Fællesforeningens bestyrelse forbereder pt. en strukturændring, der bl.a. vil fritstille medlemsforeningernes samtidige medlemskab af Parcelhusejernes Landsforening.
BGHs bestyrelse indstiller derfor til generalforsamlingen at afvente den nye strukturs iværksættelse. Hvis ændringerne ikke iværksættes inden for en overskuelig tidsramme, vil bestyrelsen overveje det fortsatte medlemskab.

Trekanten Valløvej/Sonnerupvej
Arealet er nu at betragte som vejareal og Københavns Kommune har herefter, med henvisning til privatvejsloven, afgjort, at CTR (Centralkommunernes Transmissionsselskab) som bruger, er ansvarlig for vedligeholdelsen af det grønne areal, men de omkringliggende grundejere skal varetage vedligeholdelsen af vejarealet i fuld bredde. 

Efter at naboforeningen, Grundejerforeningen af 11. februar 1931, i efteråret 2001 besluttede at nedlægge pladsen for aviscontainere, har bestyrelsen været i dialog med Københavns Kommune, R98 og naboforeningen. Resultatet er blevet, at naboforeningen er blevet påbudt at genetablere et indsamlingssted for genbrugspapir, hvilket er sket på samme plads som oprindeligt.

Bestyrelsen er meget tilfreds med udfaldet af denne sag, idet hverken vi som forening eller genbrugssystemet kan være tjent med at en hel grundejerforening blot melder sig ud, med deraf følgende yderligere belastning på de omkringværende indsamlingssteder. 

I perioden uden containere på Trekanten, har der været en øget belastning på og rod ved containerne på Fuglsang Allé. På baggrund af reaktioner fra nærtboende medlemmer, har bestyrelsen drøftet flere forhold med R98, herunder øget tømningsfrekvens, fjernelse af graffiti og om der kunne være andre hensigtsmæssige placeringer i området. Disse drøftelser er ikke afsluttede.

Hjemmeside på internet
Bestyrelsen anbefaler at foreningen opretter en hjemmeside hvor man vil kunne finde helt generelle oplysninger om foreningen og dens virke, fx bestyrelsesmedlemmernes adresser og telefonnumre, foreningens love etc, generalforsamlingsreferater, vejgenopretningsplanen, kabel TV nettet samt enkelte nyttige links  til myndigheder og lignende. Der vil IKKE være oplysninger om den enkelte grundejer. Udgifterne til dette vil være meget begrænsede – oprettelse af hjemmesiden vil koste ca. 200 kr, mens driften vil ligge på ca 130 kr om året. 

Byggesager
Der er stadig mange byggesager i foreningen og langt hovedparten af sagerne forløber i god ro og orden, således at både grundejerforening, kommune og naboer er behørigt involverede. Bestyrelsen henleder opmærksomheden på de tinglyste servitutter for Brønshøjgaards Haveby, der indeholder nogle begrænsninger i forhold til de generelle retningslinier kommunen anvender når der gives tilladelse efter ”Bygningsreglement for småhuse”. Bestyrelsen, der efter foreningens love skal godkende byggesager før påbegyndelse, administrerer så vidt muligt efter kommunens tilladelser, men hvis der opstår nabokonflikt, udgør de tinglyste servitutter medlemmernes grundlæggende rettigheder og pligter.

Øvrige meddelser
•	Det henstilles fortsat til brugerne af aviscontainerne på Fuglsang Allé, at disse alene benyttes til papiraffald og at man ikke henstiller affald ved siden af containerne.
•	Snerydning og rengøring af fortove og rendesten påhviler grundejeren. Bestyrelsen opfordrer generelt til at medlemmerne holder en rimelig orden, herunder at hække holdes passende tilbageskåret, jf vores fritrumsprofil. Vej & Park har skærpet opmærksomheden på disse forhold og vil give påbud i grelle tilfælde.

Bestyrelsen